Margit Meyer-Rödenbeck oor baba Luca
JY LEES NOU Margit Meyer-Rödenbeck oor baba Luca
Dis heerlik om 'n nuwe mensie in haar lewe te hê, vertel Margit Meyer-Rödenbeck (Dowwe Dolla), nadat haar en Jurg Human se dogtertjie, Luca, 10 weke te vroeg gebore is. Sy is nou 2 maande oud. Margit het met Marguerite van Wyk gesels oor die uitdagings en die lekker.
Geniet jy dié nuwe babatjie?
Dis heerlik om hierdie hulpelose dingetjie te hê waarvoor ek onvoorwaardelik lief is.
Wat is die grootste aanpassing in jou en Jurg se lewe?
Tyd. Een klein mense slurp 24 uur op. As jy jou oë uitvee is die dag verby en jy het nie die helfte van die dinge gedoen wat jy moes nie. Luca is vir seker prioriteit nommer een in ons lewe.
Slaap sy goed?
As hulle so klein is, slaap hulle baie. Maar in die nag slaap sy baie goed tussen ma en pa in die bed en dan broei ons té lekker.
Luca is 'n baie klein babatjie omdat sy vroeggebore is en weeg net 2,8 kilogram. Net 'n bietjie groter as 'n pak suiker. Ek het verander in 'n 'Dairy Belle'. Elke drie uur voed ek 'n baie klein, honger dogtertjie.
Sing jy vir haar wiegeliedjies?
Nee, maar ek babbel onophoudelik met haar.
Wat is die lekkerste deel van ma-wees?
Ag, daardie warm lyfie teen my bors met die asempie in my nek.
Geniet Jurg dit om pa te wees?
Vreeslik. Hy is so verlief op sy dogtertjie. Die lekkerste vir hom is om net na haar te kyk en haar te bad.
Sal julle nog 'n baba wil hê?
Ja, sommer gou.
Watter klein dingetjies begin Luca doen wat julle plesier verskaf?
Omdat sy 'n premature babatjie is, doen sy alles twee maande later. Eintlik moes sy nog in my maag gewees het en eers op 12 Augustus gebore word. Maar sy maak die oulikste knies-geluidjies. Almal sê ek moet dit opneem, want hulle hou op daarmee en dan vergeet 'n mens dit.
Vir watter werksprojekte kry jy tyd noudat jy 'n ma is?
Ek doen steeds Die Boer, my en Jurg se teater-eetplek in Durbanville, se bemarking en bespreek kunstenaars. My jaarlikse Vlooi-produksie saam met Marinda Engelbrecht begin weer op 11 Augustus by die H.B. Thom-teater op Stellenbosch. Ek het die teks geskryf en is mede-vervaardiger daarvan. Die res van die jaar tree Dowwe Dolla aansienlik minder op, maar 2010 is sy terug met 'n splinternuwe vertoning.
Het jy nou al jou produksie oor in vitro geskryf en wanneer kan ons dit sien?
Nog nie, te min tyd met baba Luca in my lewe. Sal nog tyd maak.
Wat het die hele in vitro ondervinding jou oor jouself geleer?
Geduld en dat niks deur ons bepaal kan word sonder die Hoër hand se hulp nie.
Het dit jou en Jurg nader aan mekaar gebring, want dis nogal 'n gedoente om deur te gaan?
Ja. In vitro is 'n traumatiese proses en 'n mens sal beslis nie daardeur kan kom sonder die ondersteuning van jou maat nie.